**Umsögn Fjölbrautaskólans í Breiðholti um drög að reglugerð um vinnustaðanám**

Í fyrirliggjandi drögum að reglugerð um vinnustaðanám eru nokkrar stórar breytingar frá núverandi fyrirkomulagi í iðnmenntun. Rök fyrir þessum breytingum sýnast vera þau að mæta tímabundnum vanda sem skapast hefur með aukinni aðsókn í starfsnám á sama tíma og iðnmeistarar hafa haldið að sér höndum við að taka nema á samning. Einnig eru tilgreindar strúktúrbreytingar í sumum iðngreinum sem kalli á nýjar lausnir í fyrirkomulagi vinnustaðahluta námsins. Breytingarnar sem lagðar eru til eru helstar þessar:

* Ábyrgð á því að finna nemendum pláss fyrir vinnustaðahluta námsins falli alfarið á skólana, í stað þess að áður þurftu iðnnemar sjálfir að finna sér meistara.
* Skólar ráði sérstaka aðila, umsjónarmenn, til að hafa umsjón með vinnustaðahluta náms nemenda og alla umsýslu því tengda. Þetta verk geti einnig verið á höndum aðila sem skólar semji við, eða tiltekinna skóla fyrir nemendur í fleiri en einum skóla.
* Í þeim tilvikum sem ekki tekst að finna nema pláss verði boðið upp á svokallaða „skólaleið“, þar sem starfsþjálfun hjá iðnmeistara verði útskiptanleg fyrir „vinnustaðanám í skóla“
* Opnað er á þann möguleika að stytta tíma nemenda í vinnustaðahluta námsins, ef sýnt er að neminn hafi náð þeirri færni og hæfni sem að er stefnt.
* Nemalaun verða greidd í starfsþjálfun hjá iðnmeistara (á iðnmeistarasamningi), en ekki ef námið færist inn í skólann.
* Hugtakanotkun er breytt. Í stað þess að nota tvö hugtök sem reynst hafa vel til þessa, *vinnustaðanám* (ólaunað nám á vinnustað, t.d. í sjúkraliðanámi og snyrtifræði) og *starfsþjálfun* (þar sem greidd eru nemalaun), er nú lagt til að nota eingöngu hugtakið vinnustaðanám, hvort heldur námið er launað eða ólaunað.

Við tökum undir það grundvallar sjónarmið að baki reglugerðardrögunum að skólar geti útskrifað alla nemendur sem hlotið hafa skólavist með fullgilda starfsmenntun. Það er afar ófullnægjandi að skólaútskrift sé ekki lokaútskrift í starfsnámi, undantekning er sjúkraliðanámið sem er afar farsælt fyrirkomulag.

Við sjáum það einnig sem stóran kost að með því að umsýsla vinnustaðahluta námsins færist inn í skólann má búast við auknu samtali og samstarfi milli skólans og fyrirtækja í atvinnulífinu og aðra forsvarsmenn atvinnulífs.

Við teljum margt óunnið áður en svo stór tilfærsla getur átt sér stað. Greina þarf mun betur áhrifin sem þessi breyting mun hafa á framkvæmd starfsnáms. Kostnaðaraukning ríkisins verður veruleg. Ný störf umsjónarmanna í skólunum er eitt, en annað er kostnaður við að færa vinnustaðahluta námsins inn í skólana sem þýðir verulega aukinn kostnað vegna húsnæðis, búnaðar og kennslulauna. Verður skólunum tryggt fjármagn til að inna þessa þjónustu af hendi? Hafa stjórnvöld efni á því að hækka kostnað vegna verknáms um a.m.k ¼ frá því sem nú er? Mun húsnæði skólanna duga til að bæta við skólaleiðinni? Ef skólinn nær ekki að koma 2-3 nemendum á samning þarf skólinn þá að lengja námsleiðirnar um 1-2 annir fyrir örfáa nemendur með tilheyrandi kostnaði? Geta skólarnir veitt sömu þjálfun og reynslu og ólíkir og fjölbreyttir vinnustaðir hjá meistara á markaði? Hefur skóli forsendur til að bera ábyrgð á vinnustaðahluta námsins, þeim hluta sem til þessa hefur verið á ábyrgð atvinnulífsins?

Stór hluti af ábyrgðinni mun fara af atvinnulífinu og yfir á skólana. Hvað gerum við ef við getum ekki útvegað nemendum samning hjá meistara? Hvaða ráðstafana á að grípa til? Þarf snyrtideildin t.d. að opna litla snyrtistofu og undirbjóða stofur í atvinnulífinu til að geta kennt 1-3 nemendum sem ekki komast á samning? Sama gildir um aðrar deildir sem þurfa að lengja námsleiðirnar um 1-2 annir til að geta þjónustað örfáa nemendur sem skólinn getur ekki komið á samning. Kostnaður per nemanda og per m2 í slíku kerfi verður mjög mikill.

Ein afleiðing gæti verið sú að til að tryggja öllum nemendum námslok þyrfti að hefta aðgengi að náminu. E.t.v. er það kostur, þá yrði hugsanlega jafnvægi á markaðnum og ekki lagt í kostnað við að mennta nemendur sem aldrei ljúka námi til starfsréttinda. En það stangast á við þá stefnu að fjölga nemendum í verknámi.

Það virðist vera að þessi drög að reglugerð hafi verið samin í litlu samráði við iðnkennara og að samtal milli skóla og atvinnulífs hafi verið lítið. Almennt virðist skorta á heildarhugsun um framtíðar fyrirkomulag starfsnáms, sem þyrfti að liggja svo róttækum breytingum til grundvallar. Hver eru tengslin við sveinsprófið sem talið hefur verið formlegt gæðaeftirlit af hálfu atvinnulífsins? Eða við þátt atvinnulífsins í að skilgreina hæfniviðmið starfa og að hafa eftirlit með að þeim sé framfylgt í náminu? Er atvinnulífið alfarið að sleppa hendinni af framkvæmd verknáms? Eða á atvinnulífið að geta ákveðið kröfur og eftirlit, án þess að kosta nokkuð til?

Í löndum þar sem starfsnám er með mestum blóma eins og í Þýskalandi og Danmörku, þaðan sem okkar iðnmenntakerfi er upprunnið, tekur atvinnulífið ábyrgð á náminu og leggur í töluverðan kostnað til að tryggja gæði þess (sjá t.d. Mbl. 1. maí 2015, bls.33).

Starfsnám er annars konar nám en bóknám. Því er ætlað að þjóna atvinnulífinu. Mikilvægt er að viðhalda lifandi tengslum milli skólanámsins og vinnustaða, þannig að tryggt sé að námið sé á hverjum tíma í takti við þarfir atvinnulífsins. Hvernig verður þetta tryggt, þegar ábyrgð atvinnulífsins á framkvæmdinni er engin?

Loks gerum við athugasemd við að nota sama hugtak fyrir allt nám á vinnustað (eða ígildi vinnustaðar), hvort sem það er launað sem ólaunað. Núverandi aðgreining er skýr og merkingarbær.

Guðrún Hrefna Guðmundsdóttir skólameistari

Víðir Stefánsson sviðsstjóri verknáms og fagstjóri rafvirkjabrautar

Benedikt Kristjánsson fagstjóri húsasmiðabrautar

Karen Júlía Júlíusdóttir fagstjóri sjúkraliðabrautar

Nína B. Sigurðardóttir fagstjóri snyrtibrautar

Heimir J. Guðjónsson rafiðnakennari